इस तरह, कैशलेस लेनदेन को देखें तो यह इंटरनेट के साथ ही पला-बढ़ा। हालांकि विभिन्न देशों में इस विधि की स्वीकार्यता विभिन्न कारणों से, इंटरनेट की स्वीकार्यता से बिलकुल भिन्न किस्म की रही है। फिर भी, जिन देशों में इंटरनेट को समग्र रूप से उपयोग में लिया जाता रहा है, वहां कैशलेस भुगतान प्रणाली परिपूर्ण विकसित और स्वीकार्य हो चुकी है। कुछ उन्नत देशों में तो यह ९०-९५ प्रतिशत तक स्वीकार्य हो चुकी है और केवल ५-१० प्रतिशत लोग ही लेन-देन के लिए यदा कदा रुपए पैसे का उपयोग करते हैं। यूँ तो अब, कैशलेस लेन-देन पूरी तरह इंटरनेट पर निर्भर है। परंतु बहुत सी जगह मोबाइल फोन से एसएमएस के जरिए भी कैशलेस बैंकिंग की सुविधा हासिल हो रही है, मगर इनके बैक एंड में तगड़ा इंटरनेट सपोर्ट समाहित होता है।